
PRESSEINFORMASJON

ConocoPhillips vil samarbeide med 

HHB og MGIMO-universitetet: 

- Treffer svært godt i forhold 

til behovene i bransjen

Et av verdens største oljeselskaper har meldt sin interesse for masterprogrammene i Energy Management ved Handelshøgskolen i Bodø og MGIMO-universitetet i Moskva.

---

ConocoPhillips, det største utenlandske operatørselskapet på norsk sokkel, har allerede i mange år drevet en omfattende produksjon av olje og gass fra nordlige og arktiske områder. Nå ser selskapet også med stor interesse på mulighetene på norsk og russisk side i Barentshavet. - Den såkalte gråsonen er et av områdene vi har fattet interesse for, og hvor vi nå er i gang med å studere data fra ulike kilder for å skaffe oss mer informasjon om området, forteller direktør for kommunikasjon og myndighetskontakt i Norge, Siv S. Oftedal.

Med i dag 1650 ansatte i oppstrømsvirksomhet (leting og produksjon) i Norge, og tilsvarende 260 ansatte i Russland, og et sted rundt 38.000 ansatte på verdensbasis, er det en av verdens tungvektere innen petroleumssektoren som nå har meldt sin interesse for samarbeid med Handelshøgskolen i Bodø og MGIMO-universitetet i Moskva.

- Hvorfor er masterprogrammene i Energy Management interessante for ConocoPhillips? 

- Generelt sett har vi stor tro på interaksjon mellom akademia og næringslivets mer erfaringsbaserte kunnskap, svarer Siv S. Oftedal. - I dette tilfellet dreier det seg også om kompetanseutvikling og nettverksbygging over landegrensene, og mellom forsknings- og undervisningsinstitusjoner og kommersielle aktører i flere land, og det gjør at vi ser flere grunner til å delta.

- Hva må til skal vi kunne nyttiggjøre oss de store energiressursene i nordområdene i fremtiden?

- I første rekke teknologiutvikling og et fortsatt 100 prosent fokus på helse, miljø og sikkerhet, og da spesielt på forhold som påvirker det ytre miljøet. Jeg har for øvrig selv arbeidet i denne bransjen i 20 år, og har aldri vært borti en sektor som er så opptatt av sikkerhet som oljebransjen. Likevel er sikkerhet og miljø det vi i første rekke må konsentrere oss om å holde fokus på for stadig å bli bedre, understreker Oftedal.

- Hvordan er kompetansen på management, økonomi og kommersielle prosesser ved slike gigantutbygginger som det her er snakk om?

- For å styre denne typen utbygginger kreves det kompetanse på meget høyt nivå innenfor mange fagfelt. Selv om vi som selskap allerede har betydelig kompetanse og erfaring fra slike prosjekter, er det viktig for oss at det skjer en utvikling innen forskning og undervisning på dette området. Når dette i tillegg skjer mellom institusjoner og næringslivet, og over landegrensene i områder hvor vi har en sterk tilknytning, vil vi gjerne bidra.

Vi har derfor stor sans for de utdanningsprogrammene det her legges opp til. Behovet for interkulturell kommunikasjon og kompetanse, og evnen til samarbeid på tvers av grenser og interessefelter, kan jo sies å være et særtrekk ved den multinasjonale oljebransjen, og noe vi i Norge som nasjon kanskje ikke kan sies å ha vært flinkest på, sier Oftedal. 

- Vi synes dette er en veldig bra måte å organisere utdanning og kompetanseoppbygging på. Jeg er imponert over den tenkning som ligger til grunn for satsingen Høgskolen i Bodø her har gjort. Dere virker svært godt opplyst i forhold til bransjens behov. Det må har vært gjort en grundig research mot bransjen, og dere må ha snakket med mange dyktige folk for å ha truffet så bra i forhold til behovet.

- Hvordan vil ConocoPhillips kunne bidra i programmene?

- I første omgang som en sparringspartner og diskusjonspartner. Om det kommer en forespørsel, vil vi også kunne bidra direkte med undervisningskompetanse og forelesere innen mange ulike områder. 

- Er det aktuelt at ansatte fra ConocoPhillips deltar i programmene som studenter?

- Det kan også kan også være aktuelt, så det vil personalavdelingene våre nå få til vurdering, både i Norge og ikke minst i Russland, og kanskje også i andre land, sier Siv S. Oftedal.

(Pressemelding fra Handelshøgskolen i Bodø,

17.03.2005.)

